[{"text_idx": "#000000", "text": "Elektronika inko sur miaj fingroj"}, {"text_idx": "#000001", "text": "Svenska: Kyrilliska boksta\u0308ver pa\u030a elektroniskt papper"}, {"text_idx": "#000002", "text": "Unuafoje mi vidis iun legi elektronikajn librojn per specifa tiacela aparato en la Moskva metroo, kiam mi vizitis Moskvon komence de marto. Estis juna viro (kompreneble juna viro, c\u0302iam ili unuaj ekuzas c\u0302iajn teknikajn umojn) kiu legis ruslingvan libron per ia aparato kun la marko Sony. Poste, la saman tagon, mi vidis ankorau\u0306 alian viron en la ruls\u0302tuparo legi libron per pli eta aparato, s\u0302ajne ia pli simpla mankomputileto."}, {"text_idx": "#000003", "text": "Tre multe da elektronikaj libroj estas libere au\u0306 malmultekoste haveblaj en la rusa. Estas retaj bibliotekoj, vendejoj de elektronikaj libroj, kaj multaj au\u0306toroj reklamcele afis\u0302as siajn tekstojn en siaj retejoj, kiel ekzemple Jevgenij Gris\u0302kovec. Male ol en okcidento, ankau\u0306 la tekstoj por kies els\u0302uto oni devas pagi, estas distribuataj en libera formo, ne protektita, kaj la prezoj estas malaltaj \u2013 oni ne vidas la elektronikan libron konkuranto de la papera, sed kompletigo. Kompreneble, ne c\u0302iuj au\u0306toroj samopinias \u2013 iliaj libroj simple ne haveblas en elektronika formo."}, {"text_idx": "#000004", "text": "Ofte estas multe pli facile trovi iun specifan tekston en elektronika formo ol sur papero, kaj foje la papera formo ec\u0302 ne haveblas, sed mi g\u0302is nun ne sciis, kiel legi la elektronikajn tekstegojn. Printi tutajn librojn estas stultaj\u0302o, sed de tempo al tempo mi tion faris. Poste okazis, ke la printaj\u0302oj nur kolektis polvon en la bretaro, ja ne estas oportune legi stakon de paperoj en la formato A4. Foje mi legis librojn per la tekokomputilo, sed ankau\u0306 tio ne estas vere komforta pro diversaj kialoj."}, {"text_idx": "#000005", "text": "Tamen c\u0302i tia aparateto s\u0302ajnis tre tau\u0306ga. Post iom da pripenso mi decidis ne ac\u0302eti la legilon de Sony, sed havigi aparaton de la marko LBook, pro du kialoj. Unue, g\u0302i estas mendebla ene de EU (el Estonio), dum Sony ne estas oficiale vendata en EU, kaj do necesus mendi el Usono kaj riski doganpagon. Due, Sony ne komprenas la rusan sen neoficiala g\u0302isdatigo de la sistemo."}, {"text_idx": "#000006", "text": "Do, mi mendis el Estonio la aparaton LBookV3. G\u0302i estas produktata en C\u0302inio de la firmao Jinke, kaj diverslande vendata sub la komerca nomo Hanlin V3. En Eu\u0306ropo legado de elektronikaj libroj s\u0302ajnas aparte disvastig\u0302inta en ruslingvaj regionoj, supozeble pro la granda kvanto de altkvalitaj tekstoj libere haveblaj. Tial ankau\u0306 la merkato de legiloj s\u0302ajnas plej bone evoluinta tie."}, {"text_idx": "#000007", "text": "La variaj\u0302o de la c\u0302ina legilo, kiun mi mendis, estas tial enmerkatigita de la ukrainia firmao Lbook, kaj portas la nomon LBook V3. El Ukrainio mi tamen ne emus mendi, c\u0302ar same kiel mendante el Usono, mi riskus doganpagon. Sed felic\u0302e la firmao nun havas partneron en Estonio, eble c\u0302ar rusoj en Estonio s\u0302atas legi elektronikajn librojn. Do, mi povis mendi la aparaton c\u0302e la firmao iScriptum en Tallinno, kaj c\u0302ar Estonio estas EU-lando, la pakaj\u0302o sen ajnaj problemoj baldau\u0306 atingis min. Sola problemo estis, ke la prezo estis iom alta, 290 eu\u0306roj por la aparato, kaj ankorau\u0306 iom por la afranko. Sed lau\u0306 mi valoris."}, {"text_idx": "#000009", "text": "Tiu teknologio estas ankorau\u0306 sufic\u0302e kosta, kaj tial la prezoj de la aparatoj restas altaj. Sed indas pagi, c\u0302ar tia ekrano lau\u0306aspekte tute ne pensigas pri ekrano, sed prefere aspektas kiel presita au\u0306 printita pag\u0302o. La fono estas ne blanka, sed iom grizeta, tamen tio ne g\u0302enas la legadon, eble ec\u0302 malg\u0302enas, c\u0302ar la kontrasto estas sufic\u0302a sed ne troa."}, {"text_idx": "#000010", "text": "La surfaco estas plasta, do pli reflekta ol papero, kaj tial oni devas iom pli atenti pri la angulo en kiu oni tenas la libron, ol kun papera libro. Iuj plendis, ke la ekrano ne lumas, kaj do ne eblas legi en mallumo, sed mi kredas tion avantag\u0302o. C\u0302ar la ekrano funkcias kiel papero, kaj legeblas nur en sufic\u0302a lumo, la kontrasto inter la lumeco de la ekrano kaj la c\u0302irkau\u0306aj\u0302o estas negranda, kaj tio estas bona por la okuloj."}, {"text_idx": "#000011", "text": "G\u0302is nun mi legis pli ol 200 pag\u0302ojn per la aparato, kaj konstatis, ke g\u0302i estas tre oportuna. En la nuna versio eblas elekti inter du tiparoj (Arial kaj Times), kaj pluraj grandoj de la literoj. La navigado inter libroj estas tre oportuna, eblas meti pag\u0302osignojn, sed tio malofte necesas, c\u0302ar la laste legitaj libroj au\u0306tomate malfermig\u0302as en la pag\u0302o kie ili laste estis malfermitaj."}, {"text_idx": "#000012", "text": "La operaciumo de la libro estas Linukso, do g\u0302i estas facile modifebla, kaj por la malnova versio de la aparato jam aperis diversaj libere els\u0302uteplaj aplikaj\u0302oj. La uzul-interfaco de la libro estas havebla en pluraj lingvoj, inter kiuj estas ankau\u0306 la estona, sed ne Esperanto. Tamen, en la vigla ruslingva uzant-forumo oni tuj promesis sendi al mi la tradukendaj\u0302ojn. Do, se mi tradukos, la ukrainanoj proponos mian tradukon al la c\u0302ina produktanto de la aparato, kaj eble baldau\u0306 la uzul-interfaco de la libro estos en Esperanto."}, {"text_idx": "#000013", "text": "Unikodajn esperantajn tekstojn la libro kompreneble jam nun bone montras. La aparato subtenas ankau\u0306 la formaton pdf, do sufic\u0302e oportune oni povas legi la librojn el la eLibrejo de Franko Luin. Tamen, la pag\u0302oj de tiuj libroj estas iom tro altaj por la ekrano, do se oni ne volas havi tute etajn literojn, necesas legi unue la suprajn du trionojn de la pag\u0302o, kaj poste foliumi al la lasta triono. Plej oportunaj formatoj por legado estas pura teksto, rtf, html au\u0306 la kompakta formato fb2, tre populara por elektronikaj libroj en Rusio."}, {"text_idx": "#000014", "text": "La legotajn tekstojn oni metas sur memorkarteton de la tipo SD, estas ankau\u0306 iomete da interna memoro en la aparato. Neniam necesas mals\u0302alti la aparaton, c\u0302ar g\u0302i apenau\u0306 uzas elektron dum oni ne turnas pag\u0302on. Do, samkiel paperan libron, oni simple flankenmetas g\u0302in, kiam oni finas legi. Kiam oni volas plu legi, oni prenas g\u0302in kaj plu legas. Neniu butonumado, neniu atendado, neniu serc\u0302ado de la g\u0302usta pag\u0302o."}, {"text_idx": "#000015", "text": "Kun la libro oni ricevas protektan kovrilon el sinteza ledo. Tiu kovrilo malfermig\u0302as kiel libro, kaj g\u0302in certe indas uzi, se oni kunportas la libron ekster la hejmo. Sed hejme, en la fotelo au\u0306 en la lito, estas plej oportune elpreni la libron el la iom peza protekta kovrilo, tiam estas pli komforte teni g\u0302in."}, {"text_idx": "#000016", "text": "Certe elektronikaj libroj dum longa tempo ne forpus\u0302os tradiciajn presitajn librojn el la manoj de la legantoj, sed por mi c\u0302i tiu aparato estas tre bonvena kompletigo por povi komforte legi ne nur elektronikajn librojn, sed ankau\u0306 aliajn longajn tekstojn el la reto, tekstojn kiujn mi antau\u0306e printis sur papero por komforta legado, kaj ofte post legado simple forj\u0302etis, au\u0306 metis en iun stakon kaj neniam plu trovis. Sed la prezo devos iom malaltig\u0302i."}, {"text_idx": "#000017", "text": "\u041e\u0431\u0437\u043e\u0440 \u044d\u043b\u0435\u043a\u0442\u0440\u043e\u043d\u043d\u043e\u0438\u0306 \u043a\u043d\u0438\u0433\u0438 lBook eReader V3\n\u041c\u0430\u043a\u0441\u0438\u043c \u041c\u043e\u0448\u043a\u043e\u0432: \u201d\u0417\u0430\u0434\u0430\u0447\u0430 \u2013 \u0432\u044b\u0436\u0438\u0442\u044c \u0432 \u0443\u0441\u043b\u043e\u0432\u0438\u044f\u0445 \u043c\u0435\u043d\u044f\u044e\u0449\u0438\u0445\u0441\u044f \u0437\u0430\u043a\u043e\u043d\u043e\u0432\u201d"}, {"text_idx": "#000018", "text": "elibroj, interreto, Lbook, libroj, tekniko"}, {"text_idx": "#000019", "text": "15 svar pa\u030a \u201dElektronika inko sur miaj fingroj\u201d"}, {"text_idx": "#000020", "text": "Dankon pro via recenzo! Mi pensis pri ac\u0302eti c\u0302i tian aparaton jam plurfoje. Mi g\u0302ojas, ke ili ig\u0302as pli kaj pli malmultekostaj. Mi certe havus problemojn kun PDF-dosieroj en formato A4, kvankam mi ekimagas kelkajn solvojn por tio."}, {"text_idx": "#000021", "text": "C\u0302u kompleksaj HTML-pag\u0302oj bonaspektaj per Hanlin? Iel ajn, vers\u0302ajne mi atendos g\u0302is la prezo pli malaltig\u0302as kaj g\u0302is g\u0302i havos vortaro-sistemon."}, {"text_idx": "#000022", "text": "Ne, kompleksajn html-pag\u0302ojn g\u0302i montras forte simpligite, kiel unu kolumnon. Aliflanke tio povas esti avantag\u0302o, konsiderante, ke oni uzas la aparaton c\u0302efe por legi la tekstan enhavon. Do, la meza kolumno, kie trovig\u0302as la c\u0302efa teksto de la html-pag\u0302o, montrig\u0302as post la maldekstra kolumno, je plena larg\u0302o. Estas iu problemo pri la tiparoj, unikodaj signoj skribig\u0302as unu sur la alia en html-dosieroj. Vers\u0302ajne temas pri ia agordo kiu necesas."}, {"text_idx": "#000023", "text": "Kiam temas pri pdf-dosieroj en la formato A4, mi kredas, ke vi povos ilin legi sen grandaj problemoj, je duobla grandigo, turnante la aparaton horizontale."}, {"text_idx": "#000024", "text": "Cetere, vortaran funkcion vers\u0302ajne lerta programisto povus fari mem, c\u0302u ne? Ja temas pri linuksaj\u0302o..."}, {"text_idx": "#000026", "text": "\u201dEn Eu\u0306ropo legado de elektronikaj libroj s\u0302ajnas aparte disvastig\u0302inta en ruslingvaj regionoj, supozeble pro la granda kvanto de altkvalitaj tekstoj libere haveblaj. Tial ankau\u0306 la merkato de legiloj s\u0302ajnas plej bone evoluinta tie.\u201d"}, {"text_idx": "#000027", "text": "Kion vi opinias pri tio ke multege libere atingeblaj tekstoj, filmoj aperu en la reto en Esperanto?\nC\u0302u ne estas frenezaj\u0302o, ke esperantistoj tiom atentas al au\u0306toraj rajtoj de naciaj au\u0306toroj, firmaoj ktp. Kiuj ec\u0302 penante ne povus rimarki la esperantan merkaton?\nC\u0302u tielmaniere esperantistoj ne laboras kontrau\u0306 la lingvo internacie pli efike ol g\u0302iaj plej efikaj kontrau\u0306uloj?\nImagu ke c\u0302iuj novaj\u0302oj el libra au\u0306 kin\u0430 medioj estos aperantaj esperante..."}, {"text_idx": "#000028", "text": "Estas du vidpunktoj por konsideri: la jura, kaj la praktika."}, {"text_idx": "#000029", "text": "1. Jure \u2013 la au\u0306torajn rajtojn oni devas respekti, c\u0302ar alikaze oni krimas. Mi ne emas krimi, sed c\u0302iam eblas peti la permeson de la au\u0306toro. Ofte la au\u0306toro volonte g\u0302in donas, se temas pri traduko de libro ktp. Rube\u0301n Gallego ec\u0302 verkis antau\u0306parolon por la esperanta eldono de sia verko, kiun mi tradukis."}, {"text_idx": "#000030", "text": "2. Praktike \u2013 jes, por la esperantistoj estus tre bele se estus pli da libere haveblaj tekstoj, filmoj ktp. en Esperanto. Sed c\u0302u tio iel helpus antau\u0306enigi la disvastig\u0302on de Esperanto, se oni metas al si tian celon? Mi iom dubas."}, {"text_idx": "#000031", "text": "Cetere, gravas ne nur, ke tekstoj estas libere haveblaj, gravas ankau\u0306 ilia kvalito. Bedau\u0306rinde tre granda parto el la tiel nomata esperanta literaturo apenau\u0306 meritas la nomon. Tamen, estus vere bone, se pli da bonkvalitaj esperantaj tekstoj ja estus haveblaj en elektronika formo. Ne nepre libere, eblus ankau\u0306 kontrau\u0306 modera pago."}, {"text_idx": "#000032", "text": "Mi lastatempe provis legi du librojn ekrane; fine mi iris al la biblioteko kaj simple havigis la librojn. Unue, elektronike necesas malfermi duan kopion por vidi la notojn fine de la libro. Due, sur ekz. pag\u0302o 27 estas ekzemplo au\u0306 diagramo, kiu menciig\u0302as denove sur pag\u0302o 41; oni rapide lacig\u0302as rulumante. Ec\u0302 c\u0302e romano, ofte oni volas kontroli ion jam legitan."}, {"text_idx": "#000033", "text": "Je sia nuna stadio de disvolvig\u0302o, ekrana legado ne tiel konvenas, por mi, kiel la tradicia, kiam temas pri tuta libro."}, {"text_idx": "#000034", "text": "Ekrana legado tute ne konvenas. Sed legante per tiu c\u0302i aparato, mi ne sentas ke estas ekrano. Pri notoj fine de libro estas malkonvene, kompreneble, sed en kompetente farita elektronika versio oni espereble metos la notojn pag\u0302opiede. Ankau\u0306 en papera libro mi malofte emas foliumi al notoj fine de la libro, sed pag\u0302opiedajn notojn mi ofte legas. Foliumi al difinita pag\u0302o aliflanke estas facile per c\u0302i tiu aparato, oni simple indikas la numeron de la pag\u0302o, al kiu oni volas iri. Kaj eblas meti pag\u0302osignojn por rapida saltado tien-reen."}, {"text_idx": "#000035", "text": "Saluton! Mi uzas Sony Reader PRS-505, kaj g\u0302i sufic\u0302e plac\u0302as al mi. Mi aldonis la neoficialan kodos\u0302ang\u0302on por legi rusajn tekstojn, kaj g\u0302i bone montras rusajn tekstojn nun."}, {"text_idx": "#000036", "text": "Mi decidis g\u0302in ac\u0302eti anstatau la Hanlinv3 pro pli bona kompreno de PDF (ie mi tion legis), kaj pro pli fortika strukturo. Fakte la Reader mi jam faligis surplanken fojon, kaj la alumina strukturo bone eltenis (kvankam ja videblas la rezulto de la frapego!)."}, {"text_idx": "#000037", "text": "Plej plac\u0302is al mi de Hanlin tio, kion vi ne komentas: g\u0302i uzas bateriojn de Nokia pos\u0302telefonoj, kaj do eblas s\u0302ang\u0302i g\u0302in facile iam ajn, se g\u0302i misfunkcias. En Sony tio teruras, c\u0302ar temas pri tre specifa baterio."}, {"text_idx": "#000038", "text": "Mi iom bedau\u0306ras ke mi elektis la Reader pro PDF bona legokapablo, c\u0302ar mi fakte neniam uzas rekte tiun formaton, sed uzas la programon \u201dpdflrf\u201d, kiu brile plikomfortigas la legon de PDF au\u0306 DJVU dosierojn en la Sony Reader, per kreado de LRF (Sony propra formato) el la originalaj PDF au\u0306 DJVU. Tion necesas fari en la komputilo, peze, sed bone funkcias."}, {"text_idx": "#000039", "text": "Mi multon programas en Linukso, kaj fakte preferus la liberon de Hanlin programi g\u0302in. Sed mi pro komentoj de multaj uzantoj ac\u0302etis Reader. Mi legis en pluraj recenzoj ke la uzantoj preferas tiun PRS505, rilate al Hanlinv3. Tion speciale diris homoj, kiuj posedas ambau\u0306."}, {"text_idx": "#000041", "text": "Rilate al krimoj pro elektronikigita versio... Lau\u0306 mi, ne gravas c\u0302u la au\u0306toro tion permesas au\u0306 ne permesas. Kutime, kiam au\u0306toro sukcesas eldoni libron, tion li sukcesas fari kontrau\u0306 vendo de la rajtoj al eldonejo. Tio signifas ke nur la eldonejo povas rajtigi uzi neoficiale elektronikigitan version.\nVere, kutime la au\u0306toroj povas nenion fari por disvastigi siajn verkojn plurmedie. Certe ilin logas tio ke la eldonejoj posedas gravan disvastigan strukturon, kaj aldone tiuj eldonejoj povas provizi monon al la au\u0306toro. Multaj au\u0306toroj do decidas malposedi la rajtojn sur la verkoj, vendinte ilin al eldonejoj."}, {"text_idx": "#000042", "text": "Sukceson akiri permeson de la eldonejoj ;)"}, {"text_idx": "#000043", "text": "La permeson oni petu de tiu, kiu posedas la rajtojn, kompreneble. Kutime tio estas la au\u0306toro. Mi mem kelkfoje turnis min al au\u0306toroj por peti tradukrajtojn al Esperanto, kaj c\u0302iam ricevis afablan jesan respondon. (Ekzemple jen kaj jen.) Mala ekzemplo tamen estas la Esperanta traduko de Harry Potter, sed ankau\u0306 tie sendube la agentejo agas lau\u0306 instrukcioj de la au\u0306toro."}, {"text_idx": "#000044", "text": "Do mi scias pli da kazoj kie la au\u0306toro respondis per \u201dAh, tion ni devas demandi al la eldonejo\u201d. Ni renkontis malsamajn situaciojn. :)"}, {"text_idx": "#000045", "text": "En esperantio, pri esperantaj eldonoj, tio kutime ne funkcias tiel. Mi pensas ke la esperantaj eldonejoj iom fajfas pri rajtoj de tio au\u0306 alio, kaj c\u0302io funkcias per konfido al neg\u0302enaj agoj."}, {"text_idx": "#000046", "text": "Mi ekkonatig\u0302is kun la formato fb2 per la programo \u201dfb2reader\u201d kiun mi uzas en mia pos\u0302komputilo Nokia 770. Mi miris ke en Rusujo tiel multe fervoras la ekran-legado de romanoj, ke rusoj ec\u0302 mem inventis tiun formaton!"}, {"text_idx": "#000047", "text": "Tiu pos\u0302komputilo havas la avantag\u0302on ke g\u0302iaj butonoj estas lokigitaj en tre naturaj pozicioj, kaj ili estas reprogramitaj de \u201dfb2reader\u201d kiel pag\u0302umiloj. Do, per unu sola mano, sen helpo de la alia kaj sen artifikaj gestoj, mi povas legi kvazau\u0306 g\u0302i estus vera libro."}, {"text_idx": "#000048", "text": "G\u0302ia problemo NE estas la ekraneca aspekto de la interfaco -jes, malbeleta kompare al tiu Hanlin c\u0302i tie prezentata- sed la magra longdau\u0306ro de baterioj dum intensa legado. C\u0302iutage mi devas replenigi ilin se mi fosas en interesa romanego!"}, {"text_idx": "#000049", "text": "Tamen, kie vi prenas la librojn? En la rusa haveblas amaso da libroj en la reto, senpage au\u0306 malmultekoste, sed c\u0302u en aliaj lingvoj?"}, {"text_idx": "#000050", "text": "Mi konfesas, ke mi prenas ilin per eMule..."}, {"text_idx": "#000051", "text": "Mi bedau\u0306rinde nur nun vidis tiun tre interesan artikolon, el kiu mi eksciis pri e-legilo, kiun mi g\u0302is nun ne konis. Jen kelkaj rimarkoj pri la c\u0302efa artikolo kaj pri la respondoj:"}, {"text_idx": "#000052", "text": "\u201dUnikodajn esperantajn tekstojn la libro kompreneble jam nun bone montras.\u201d Nu, tiel memkompreneble tio ne estas. Vi mem klarigis, ke la aparato de Sony ne kapablas montri rusajn tekstojn (nek esperantajn, polajn, c\u0302eh\u0302ajn ktp). Fakte c\u0302iuj legiloj, kiuj bazas sin sur la ADE-teknologio de Adobe, konas nur la supran parton de la unikodaj signoj. Signo el la pli suba parto (c\u0302apelitaj literoj diverslingvaj, grafikaj citiloj, molaj streketoj) aperas kiel demanda signo. Lau\u0306 raportoj la plimulto de la nunaj legiloj bazig\u0302as sur ADE kaj do ne tau\u0306gas por Esperanto."}, {"text_idx": "#000053", "text": "\u201dnecesas malfermi duan kopion por vidi la notojn fine de la libro\u201d. Tiel ne devus esti. Mi testis kelkajn EPUB-librojn, kiujn eldonis Flandra Esperanto-Ligo, en Stanza, EPUBreader kaj en kelkaj aliaj. Se en tiuj legiloj oni tus\u0302as la ligilon al la noto, la noto malfermig\u0302as. Leginte g\u0302in vi denove tus\u0302as, kaj la programo resaltas al la origina loko en la libro. Tiel almenau\u0306 funkcias en EPUB. Mi ankorau\u0306 ne testis aliajn formojn."}, {"text_idx": "#000054", "text": "\u201dTamen, la pag\u0302oj de tiuj libroj (de Franko Luin) estas iom tro altaj por la ekrano, do se oni ne volas havi tute etajn literojn, necesas legi unue la suprajn du trionojn de la pag\u0302o\u201d. Ankau\u0306 tio ne devus esti. Ekzistas du specoj de PDF: bildaj PDF-dokumentoj (kompareblaj al JPG au\u0306 TIFF; ili simple estas foto) kaj tekstaj PDF-dokumentoj. Se vi ac\u0302etas tekstan PDF-libron, tiam la linioj au\u0306tomate adaptas sin al la larg\u0302o kaj alto de la ekraneto. Vidu ekzemple la foton en en kiu vi vidas la e-legilon de Sony kun teksta PDF-dokumento. Tiu dokumento havas la formaton A4, sed tamen la legilo tranc\u0302as la linion, tiel ke ne necesas dau\u0306re rulumi."}, {"text_idx": "#000055", "text": "Mi estas provanta fari iun superrigardon pri c\u0302iuj e-legiloj kun iliaj kapabloj kaj ne-kapabloj, specife rilate al Esperanto. Mi jam havas donitaj\u0302ojn pri deko da legiloj, sed certe indus plivastigi g\u0302in kaj poste ie publike afis\u0302i. Mi timas ke pluraj elspezos multe da mono por iu legilo, kaj nur hejme konstatos, ke por Esperanto g\u0302i ne tau\u0306gas. Tion ni povas eviti kun kiel eble plej vasta informado."}, {"text_idx": "#000056", "text": "Fa\u030a e-post om nya inla\u0308gg.\nIntegritet och cookies: Den ha\u0308r webbplatsen anva\u0308nder cookies. Genom att fortsa\u0308tta anva\u0308nda den ha\u0308r webbplatsen godka\u0308nner du deras anva\u0308ndning.\nOm du vill veta mer, inklusive hur du kontrollerar cookies, se:"}]